A Dance with Dragons
Pe 19 februarie 2009, Martin a postat pe site-ul său: „Încerc să termin cartea până în iunie. Cred că pot s-o fac. Dacă voi reuși, probabil că "Dansul dragonilor" va apărea în septembrie sau octombrie.” Pe 22 iunie 2009, autorul și-a exprimat „optimismul rezervat” legat de evoluția romanului, fără a confirma data publicării. Întrebat într-un interviu acordat în iulie 2009 publicației "FREE! Magazine" despre cum merge cartea, Martin a declarat: „Merge destul de bine. Sper să o termin în septembrie sau octombrie; așa mi-am propus.” Pe 6 octombrie 2009, Martin a spus că lucrul la mansucrisul "Dansul dragonilor" a depășit deja 1.100 de pagini cu capitole finalizate, plus „multe alte bucăți, fragmente și ciorne.” El a observat că asta face ca romanul să depășească în lungime cărțile anterioare "Urzeala tronurilor" și "Festinul ciorilor", fiind aproape la fel de lung ca "Încleștarea regilor".